Det er i år 30 år siden, at færgen Scandinavian Star brød i brand på sin tur fra Oslo til Frederikshavn. Branden kostede 159 mennesker livet, og for at mindes ofrene skulle der på 30-årsdagen for branden den 7. april have afholdt en mindehøjtidelighed og rejst et monument i Frederikshavn. Ceremonien bliver dog udskudt på ubestemt tid på grund af den nuværende coronasituation, oplyser arrangørerne fredag. - Vi har arbejdet intenst med planlægningen af dagen igennem det seneste år. Overlevende og pårørende havde set frem til dette arrangement, men som situationen har udviklet sig, kan vi naturligvis ikke gennemføre det. Vi kan endnu ikke sætte en ny dato, før myndighederne kommer med den vigtige udmelding om, at situationen er ændret sig, siger Mike Axdal, talsmand for Scandinavian Stars Danske Støtteforening. Rejser monument på havnen Støtteforeningen har i mange år arbejdet for at få rejst et monument til minde om ofrene i Frederikshavn. Det bliver realiseret med økonomisk støtte fra Jens og Margrethe Withs Fond, opbakning fra Frederikshavn Kommune og havnemyndigheden, så snart coronasituationen er blevet forbedret. Monumentet bliver sat op på Paradiskajen i Frederikshavn, hvor Scandinavian Star havde base. - Det har stor betydning for de overlevende, pårørende og verdenshistorien, at der endelig bliver rejst et monument. Derfor bliver datoen for arrangementet blot udsat, oplyser Mike Axdal. 159 mennesker omkom i branden på Scandinavian Star. Branden på færgen betegnes af Scandinavian Stars Danske Støtteforening som den største uopklarede mordsag i Skandinavien i nyere tid. Dokumentar om branden på Scandinavian Star

Opsummering:
Det er ikke muligt at gennemføre en Scandinavian Star-mindehøjtidelighed i Frederikshavn på grund af faren for coronasmitte. Derfor udsættes ceremonien på ubestemt tid.